CELEX: 32018D0321(01)
Language: et
Date: 2018-03-14 00:00:00
Title: Komisjoni otsus, 14. märts 2018, mis käsitleb Türgi jaoks mõeldud pagulasrahastut ja millega muudetakse komisjoni otsust C(2015) 9500 seoses Türgi pagulasrahastu rahastamisega

21.3.2018   
            
            
               ET
            
            
               Euroopa Liidu Teataja
            
            
               C 106/4
            
         KOMISJONI OTSUS,
   14. märts 2018,
   mis käsitleb Türgi jaoks mõeldud pagulasrahastut ja millega muudetakse komisjoni otsust C(2015) 9500 seoses Türgi pagulasrahastu rahastamisega
   (2018/C 106/05)
   EUROOPA KOMISJON,
   võttes arvesse Euroopa Liidu toimimise lepingut, eriti selle artikli 210 lõiget 2 ja artiklit 214 lõiget 6,
   ning arvestades järgmist:
   
               (1)
            
            
               ELi ja Türgi 18. märtsi 2016. aasta avalduse (edaspidi „avaldus“) punktis 6 on sätestatud, et liit eraldab rahastu jaoks täiendavalt 3 000 000 000 eurot 2018. aasta lõpuni, kui hakkab kätte jõudma olukord, kus Türgi pagulasrahastu (edaspidi „rahastu“) alusel algselt eraldatud 3 000 000 000 eurot on täiel määral ära kasutatud ning avalduse kohased kohustused on täidetud.
            
         
               (2)
            
            
               Liikmesriikide valitsuste esindajad koostasid 3. veebruaril 2016 ühiskokkuleppe, millega kehtestatakse ELi liikmesriikide ja komisjoni vahel Türgi pagulasrahastu jaoks üldjuhtimis- ja tingimusraamistik (edaspidi „ühiskokkulepe“).
            
         
               (3)
            
            
               Komisjon märgib, et esimese osamakse rahastamiseks saadi 1 000 000 000 eurot liidu eelarvest ja 2 000 000 000 eurot liikmesriikidelt. Komisjon leiab, et teise osamakse rahastamine 2018.–2019. aastaks peaks toimuma samadel alustel.
            
         
               (4)
            
            
               Abi järkjärgulise kohaletoimetamise eeltingimuseks on, et rakendatakse jätkuvalt Euroopa Liidu ja Türgi vahelist kokkulepet nende koostöö tihendamise kohta ajutise kaitse all olevate isikute toetuseks ja rände koordineeritud haldamise kohta eesmärgiga kriis lahendada.
            
         
               (5)
            
            
               Üksikute liikmesriikide sissemaksed tuleks lisada liidu eelarvesse sihtotstarbelise välistuluna vastavalt Euroopa Parlamendi ja nõukogu määruse (EL, Euratom) nr 966/2012 (1) artikli 21 lõike 2 punktile b. Liikmesriigid peaksid teatama oma rahastamissertifikaatidest komisjonile kui ELi toimimise lepingu artikli 317 kohaselt liidu eelarve täitmise eest ainuvastutavale institutsioonile. Iga eurodes nomineeritud rahastamissertifikaat võimaldab komisjonil teha sertifikaadi kättesaamisel asjaomase kulukohustuste assigneeringu kättesaadavaks kooskõlas komisjoni delegeeritud määruse (EL) nr 1268/2012 (2) artikli 7 lõikega 2. Individuaalsed rahastamissertifikaadid peavad põhinema ühel ja samal vormil, milles on vajaduse korral võimalik teha eriotstarbelisi kohandusi.
            
         
               (6)
            
            
               Humanitaarabi andmise otsused ja meetmed rakendatakse kooskõlas nõukogu määrusega (EÜ) nr 1257/96 (3) ning vastavalt Euroopa humanitaarabi konsensuses (4) sätestatud põhimõtetele.
            
         
               (7)
            
            
               Eespool toodud põhjustel on tarvis komisjoni otsust C(2015) 9500 vastavalt muuta,
            
         ON TEINUD JÄRGMISE OTSUSE:
   Artikkel 1
   Komisjoni otsust C(2015) 9500 muudetakse järgmiselt.
   
               1)
            
            
               Artikkel 1 asendatakse järgmisega:
               „Käesoleva otsusega luuakse koordineerimismehhanism – Türgi jaoks mõeldud pagulasrahastu (edaspidi „rahastu“), et aidata Türgil täita pagulaste ja täiendava kaitse saamise kriteeriumidele vastavate isikute ning neid vastuvõtvate kogukondade koheseid humanitaar- ja arenguvajadusi ning abistada riiklikke ja kohalikke ametiasutusi pagulaste ja täiendava kaitse saamise kriteeriumidele vastavate isikute sissevoolu tagajärgede haldamisel ja nendega tegelemisel.“
            
         
               2)
            
            
               Artiklis 2 asendatakse lõige 2 järgmisega:
               „Rahastu erieesmärk on suurendada selle toetuse tõhusust ja täiendavust, mida antakse pagulastele ja täiendava kaitse saamise kriteeriumidele vastavatele isikutele ning neid vastu võtvatele kogukondadele, riiklikele ja kohalikele ametiasutustele pagulaste ja täiendava kaitse saamise kriteeriumidele vastavate isikute sissevoolu tagajärgede haldamisel ja nendega tegelemisel.“
            
         
               3)
            
            
               Artikli 4 lõiked 1 ja 2 asendatakse järgmistega:
               
                           „1.
                        
                        
                           Rahastuga koordineeritakse 3 000 000 000 euro suurust summat aastateks 2016–2017 ja täiendavat 3 000 000 000 euro suurust summat aastateks 2018–2019.
                           
                              Rahastamine ELi eelarvest
                           
                        
                     
                           2.
                        
                        
                           Kogusummast 3 000 000 000 eurot aastateks 2016–2017 ja aastateks 2018–2019 rahastatakse 1 000 000 000 eurot ELi eelarvest vastavalt individuaalsetele rahastamisotsustele, mis tehakse määruse (EL, Euratom) nr 966/2012 artikli 84 lõike 2 alusel ja vastavalt ELi finantseeskirjades ja asjakohases alusaktis sätestatud nõuetele.“
                        
                     
         
               4)
            
            
               Artiklisse 4 lisatakse lõige 4 järgmises sõnastuses:
               
                           „4.
                        
                        
                           Vastavalt oma rahastamislubadustele annavad liikmesriigid 2 000 000 000 eurot aastateks 2018–2019 jaotuse kohaselt, mis põhineb [2018. aasta eelarve alusel arvutatud] kogurahvatulu baasmääral“.
                        
                     
         
               5)
            
            
               Artikli 5 lõike 1 punkt iv asendatakse järgmisega:
               
                           „iv)
                        
                        
                           jälgib liikmesriikidelt tulevaid sissemakseid vastavalt iga liikmesriigi rahastamissertifikaadil esitatud ajakavale.“
                        
                     
         
               6)
            
            
               Artikli 8 lõige 3 asendatakse järgmisega:
               „Komisjon korraldab täielikus koostöös liikmesriikidega rahastu esimese osamakse hindamise 31. detsembriks 2021 ja teise osamakse hindamise 31. detsembriks 2023.“
            
         
               7)
            
            
               Artikli 9 lõige 1 asendatakse järgmisega:
               
                           „1.
                        
                        
                           Käesolev rahastu luuakse eelarveaastate 2016 ja 2017 ning eelarveaastate 2018 ja 2019 rahaliste toetuste jaoks alates 1. jaanuarist 2016. Seda hallatakse lähtuvalt liikmesriikide sissemaksetest ja nende ajakavast, mis teatatakse komisjonile ja mille komisjon teadmiseks võtab.“
                        
                     
         Artikkel 2
   1.   Käesolev otsus jõustub selle vastuvõtmise päeval.
   2.   See avaldatakse Euroopa Liidu Teatajas.
   
      Brüssel, 14. märts 2018
      
         
            Komisjoni nimel
         
         
            komisjoni liige
         
         Johannes HAHN
      
   
   
      (1)  Euroopa Parlamendi ja nõukogu 25. oktoobri 2012. aasta määrus (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega tunnistatakse kehtetuks määrus (EÜ, Euratom) nr 1605/2002 (ELT L 298, 26.10.2012, lk 1).
   
      (2)  ELT L 362, 31.12.2012, lk 1.
   
      (3)  Nõukogu 20. juuni 1996. aasta määrus (EÜ) nr 1257/96 humanitaarabi kohta (EÜT L 163, 2.7.1996, lk 1).
   
      (4)  Nõukogu ja nõukogus kokku tulnud liikmesriikide valitsuste esindajate, Euroopa Parlamendi ja Euroopa Komisjoni ühisavaldus „Euroopa konsensus humanitaarabi valdkonnas“ (ELT C 25, 30.1.2008, lk 1).
   
      SELETUSKIRI
      Võetakse vastu komisjoni otsus, mis käsitleb Türgi pagulasrahastut ja millega muudetakse komisjoni otsust C(2015) 9500 seoses Türgi pagulasrahastu rahastamisega
      Türgi pagulasrahastu loodi 2015. aastal ja sellega näidati kindlalt ELi pühendumust toetada pagulasi Türgis. Selles ühendati humanitaar- ja muu abi, et aidata Türgit pagulaste vastuvõtmisel. Rahastu esimese osamakse suurus aastateks 2016 ja 2017 oli 3 miljardit eurot.
      Türgi pagulasrahastu esimese osamakse kasutuselevõtt on olnud edukas. 3 miljardi euro suurune tegevuseelarve kavandati, kohustused võeti ja lepingud sõlmiti 21 kuu jooksul alates ELi ja Türgi 2016. aasta märtsi avaldusest. Teine aastaaruanne rahastu kohta (1) sisaldab üksikasjalikku teavet saavutatu kohta ning kokku 72 projekti rakendamise kohta. Aruandes kinnitatakse, et saavutatud on käegakatsutavaid tulemusi. Nende hulka kuuluvad igakuine sissetulekutoetus peaaegu 1,2 miljonile kõige haavatavamas olukorras olevale pagulasele Hädaolukorra sotsiaalsest turvavõrgust igakuise sularahaülekande vormis; türgi keele õppe pakkumine 312 000 lapspagulasele ja õppematerjalid 500 000 õpilasele; esmatasandi arstiabi pakkumine peaaegu 764 000 pagulasele ja rohkem kui 217 000 Süüria pagulasest imiku vaktsineerimine. Rahastu haldamine võimaldab ELi ja liikmesriikide vahelist partnerlust ning ühine haldamine ei oleks ainult ELi eelarvest tuleva rahastamise korral võimalik.
      ELil on suur huvi jätkata sellega, mis on häid tulemusi andnud. Käesolev komisjoni otsus ongi valmistatud ette eesmärgiga tagada rahastu väärtusliku töö jätkumine vastavalt ELi–Türgi avaldusele.
      ELi–Türgi avalduses kinnitati, et EL võtab asjakohaste tingimuste täitmisel rahastuga kasutusele veel 3 miljardit eurot. Et tugevdada rahastu projekte ning pakkuda pagulastele katkematut tuge, on tarvis võtta vastu otsus täiendava rahastamise kohta. Seepärast võtab komisjon vastu otsuse eraldada Türgi pagulasrahastule veel kord 3 miljardit euro. 2016. ja 2017. aastal rahastu raames kasutusele võetud summast saadi 1 miljard eurot ELi eelarvest ja 2 miljardit eurot liikmesriikide maksetest sihtotstarbeline välistuluna. 2018. ja 2019. aastaks soovitakse jätkata sama korraldust. Selline jaotus tagab ELi eelarves piisava varu, et tegelda eelkõige rände valdkonnas hädaolukordade ja ootamatute kriisidega kuni kehtiva mitmeaastase finantsraamistiku lõppemiseni.
      Liikmesriigid tegid rahastusse 2016. ja 2017. aastaks maksed vastavalt komisjoni ja 28 liikmesriigi valitsuse esindajate 5. veebruari 2016. aasta ühiskokkuleppele, millega luuakse Türgi pagulasrahastu jaoks üldjuhtimis- ja tingimusraamistik (2). Rahastu juhtimisstruktuur, mille keskmesse kuulub nõuandev komitee, milles hääletavad kõik liikmesriigid ja Türgi, on osutunud väga tõhusaks. Kui teine osamakse peaks tulema täies ulatuses ELi eelarvest, kohaldataks ELi standardnorme ja liikmesriigid jääksid rahastu haldamisest kõrvale. Komisjon kutsub liikmesriike looma 2018. ja 2019. aastaks sarnast korraldust, millega lisataks sarnaselt esimesele osamaksele liidu eelarvesse liikmesriikide individuaalsed maksed sihtotstarbelise välistuluna.
      
         (1)  Komisjoni 13. märtsi 2018. aasta teatis COM(2018) 91.
      
         (2)  Komisjoni ja 28 liikmesriigi valitsuse esindajate 5. veebruari 2016. aasta ühiskokkuleppe, millega luuakse Türgi pagulasrahastu jaoks üldjuhtimis- ja tingimusraamistik.